Anunţul a fost făcut de Mihai Găinuşă, miercuri seară, pe contul său de Facebook.

"Am decis să părăsesc «Cronica Cârcotaşilor». De la TV. Că la radio şi-a luat-o Şerban Huidu şi a plecat cu ea. Ultimii trei ani au fost cei mai grei din viaţa mea profesională. M-am luptat să salvez acest brand. După fiecare accident. Am luptat ca membrii echipei să aibă unde lucra în continuare. Mi-am asumat responsabilitatea coordonării emisiunii când Şerban nu era capabil. Am scris şi am prezentat această emisiune. 14 ani. Dar eforturile mele nu au fost apreciate. Ci, dimpotrivă, mi s-a reproşat inclusiv că am adus un preot în platou. Am încheiat o etapă din cariera mea şi le mulţumesc încă o dată celor care au crezut în mine în tot acest timp. Eu şi Codruţ, că nu am voie să îi spun Dezbrăcatu', şi poate şi alţii, lucrăm la un proiect nou. Ne dorim să fim mai aproape de voi şi sper că toţi cei care ne apreciază să fie alături de noi", a spus Mihai Găinuşă.

La rândul său, Şerban Huidu a reacţionat tot pe contul său de Facebook. "Am trăit ieri şi azi unele dintre cele mai amare zile ale vieţii mele! Mihai Găinuşă şi Dezbrăcatu' au ales în faţa tuturor colegilor să părăsească echipa Cronicii în care citez: «nu se mai regăseau»! Probabil vor urma şi alţii sau nu... Rămân anii de muncă, ideea şi o emisiune care încearcă să meargă mai departe! Dacă va reuşi voi decideţi!", a scris Şerban Huidu. El le-a mulţumit celor doi "pentru anii frumoşi petrecuţi împreună".

Potrivit Prima TV, Mihai Găinuşă va realiza un nou proiect la Prima TV, împreună cu o parte din echipa "Cronicii Cârcotaşilor", printre care coprezentatorul Codruţ Kegheş şi Octavian Păscuţ (Mistreţu').

Pe de altă parte, Prima TV nu a luat încă o decizie dacă emisiunea "Cronica Cârcotaşilor" va continua să fie difuzată din toamnă, cu alţi prezentatori.

Mihai Găinuşă şi Codruţ Keghes (Dezbrăcatu') au început să prezinte emisiunea "Cronica Cârcotaşilor" în noiembrie 2011. Atunci, Şerban Huidu a ieşit din echipa de prezentatori a emisiunii "Cronica Cârcotaşilor", în urma accidentului din 16 octombrie în care a fost implicat şi care s-a soldat cu moartea a trei persoane.

Pe de altă parte, televiziunea Prima TV a fost vândută la sfârşitul anului trecut omului de afaceri român Cristian Burci de grupul german de media ProSiebenSat.1, care a ieşit la momentul respectiv de pe piaţa audiovizualului din România. Tot atunci, ProSiebenSat.1 a vândut televiziunea Kiss TV şi radiourile Kiss FM, Magic FM, One FM şi Rock FM companiei Antenna Group din Grecia.

Ulterior, în ianuarie 2014, Şerban Huidu a decis să părăsească Kiss FM. Atunci, matinalul "Cronica Cârcotaşilor" difuzat la Kiss FM a fost transformat în "Găinuşă şi Dezbrăcatu' la Kiss FM", în condiţiile în care marca "Cronica Cârcotaşilor" este deţinută de Şerban Huidu.